Villy Søvndal (SF), 2002-11-18:
Forslagets indhold er, at en gruppe folkepensionister får en engangsydelse på 5.000 kr. før skat.
Efter pressens oplysning drejer det sig om 124.000 pensionister, der står nemlig ikke noget om antallet i lovforslaget, i så fald vil jeg meget gerne have at vide hvor står, for jeg har ikke været i stand til at finde det. Betingelserne for at få del i pengene er, at man ikke har indtægter ud over pensionens grundbeløb og pensionstillæg, at man ikke har en likvid formue ud over 53.100 kr., og at man har haft 40 års ophold i Danmark, ellers sker der en brøkberegning.
Pengene udbetales den 1. februar, og kommunerne sørger for, at pengene udbetales.
Det drejer sig samlet om 417 mio. kr.
Vi har fra SF's side altid gjort opmærksom på, at der var en gruppe pensionister, der røg bagud i forhold til det øvrige samfunds indkomstudvikling.
Man kan jo netop sige, at det, der karakteriserer ældreområdet i øjeblikket, er en voldsom spænding mellem dem, der har relativt høje indkomster at leve for, og dem, der kun har den nøgne folkepension og dermed også pensionstillægget.
Derfor har vi arbejdet for det, og derfor støtter vi det her lovforslag.
Når det er sagt, så indeholder forslaget efter vores opfattelse en række svagheder, som vi vil forsøge at udbedre.
Dels vil vi godt have et svar på, hvor mange der bliver omfattet af det.
Hvis man regner med, at der cirka er 124.000, der skal have udbetalt ca. 3.000 kr., så er det vel i omegnen af 412 mio. kr.
Det er vel sådan stort set det tal.
Det andet, som også er lidt underligt, og som vi vil spørge om, er: Hvorfor er den del af førtidspensionister ikke med, som er på en tilsvarende lav sats som folkepensionens grundbeløb? Er det rimeligt, at de ikke er med ud fra en almindelig betragtning om at ligestille grupper?
Hvad har de gjort, siden de skal forblive på det lavere niveau?
Det forstår vi ikke helt, men vi vil sådan set også godt i dag have ministerens bekræftelse på, at den gruppe af førtidspensionister, der er på de helt lave satser, er på præcis den samme sats, bare i et endnu længere livsforløb end dem, der er på folkepensionens grundbeløb plus tillæg.
Så har vi også været optaget af den meget hårde modregning, der er, nemlig krone for krone, nogle steder endda mere end krone for krone, fordi der er en bagatelgrænse på 200 kr.
Det betyder, at man reelt bliver beskattet 100 pct. eller mere på indkomst.
Vi har altid været optaget af, når vi lavede
sociale ordninger, at lave nogle glidninger, nogle aftrapninger, så vi ikke ramte ind i de her 100 pct.-beskatningstilfælde.
Endelig har jeg med de korte bemærkninger været inde på, at engangsydelse synes vi ikke om.
Hvis man skal løfte folk, skal man gøre det varigt. Så bare til sidst: Dette forslag er isoleret set en forbedring, det er der ingen tvivl om.
Det hjælper de økonomisk dårligst stillede ældre, derfor støtter vi det.
Det er faktisk ikke kun noget, SF mener, for så kunne Dansk Folkeparti og regeringen måske tage det lidt let.
Der var i går en undersøgelse i Berlingske Tidende, hvor man havde spurgt folk, hvad man synes om regeringens socialpolitik på følsomme områder.
Jeg citerer: »Omvendt får regeringen dumpekarakter«, altså ikke alene en dårlig karakter, men dumpekarakter, og så er man under 6, »når det gælder ældrepleje og sygehuse.
Kun en tredjedel af de adspurgte mener, at regeringen har forbedret ældreplejen som lovet«.
Det er befolkningens opfattelse.
Jeg vil også godt sige på SF's vegne, at man ikke kan købe sig til aflad for det synderegister, man i øvrigt efterlader i det her efterår ved at komme med et enkelt forslag.
Det er ikke nok i forhold til det øvrige, man har foretaget sig.
Men på trods af de bemærkninger støtter vi selvfølgelig det her forslag, fordi det isoleret set er en forbedring, men det ændrer ikke på helhedsindtrykket, og det er med Berlingske Tidendes ord til en dumpekarakter.